text: Varsler konflikt mod vognmand i Padborg
  11 august 2011 kl. 11.32
  Forbundet 3F har indledt en sag i Trafikstyrelsen, fordi en vognmand bruger tyske chauffører i danske biler.
  Samtidig er der varslet konflikt mod vognmandsfirmaet, fordi det har ansat 22 tyske chauffører til at køre lastbiler med danske nummerplader.
  
  150.000 kroner mindre
  De aflønnes med tysk løn eller 150.000 kroner mindre om året en dansk chauffør på dansk overenskomst. Det er i strid med godsloven, mener 3F.
  - Godsloven kræver, at chauffører skal have løn efter dansk overenskomst, når de er ansat til at køre i danske lastbiler. Det skader hele branchen, hvis den slags ikke bliver standset, siger Jørgen Christensen, der er faglig sekretær i 3F Aabenraa.
  
  Tilladelser kan inddrages
  I yderste konsekvens kan Trafikstyrelsen inddrage vognmandens 22 køretilladelser.
  Vognmanden afviser, at hans aflønning er ulovlig. Han siger, der er en kollektiv overenskomst mellem hans firma og chaufførerne. Kun en af dem er utilfreds, og så må han jo vælge, om han vil blive i firmaet.
  